[{"text_idx": "#000002", "text": "Pan ddarllenais Llyfr Glas Nebo a The Ruthless Elimination of Hurry yn syth ar o\u0302l ei gilydd ychydig a wyddwn i eu bod, yn y bo\u0302n, yn trafod yr un thema: beth yw hanfod bod yn ddynol? Neu yn hytrach, sut i ail ddarganfod beth yw bod yn ddynol wrth ddianc o ruthr bywyd modern? Mae un yn nofel a\u2019r llall yn ryw fath o hunangofiant / llyfr self-help Cristnogol. Un yn seiliedig ar hanes teulu sydd wedi eu rhwygo yn erbyn eu hewyllys o\u2019r byd modern a\u2019r llall yn rhoi hanes un dyn sydd wedi dewis troi cefn ar brysurdeb modern. Genre a chyd-destun tra gwahanol, ond eto\u2019r un peth sy\u2019n cael ei drafod. O ferwi\u2019r peth i lawr, beth yw hanfod bod yn ddynol? Pan aiff y golau i ffwrdd, pan nad oes wi-fi, pan nad oes rhuthr i gyrraedd unrhyw le ar amser a pan na lifa gormodedd i ni, yna beth sydd ar o\u0302l?"}, {"text_idx": "#000003", "text": "Wel, ateb annisgwyl y ddau lyfr yw bod Duw ar o\u0302l. Mae rhywbeth ychydig yn ddoniol fod rhywun yn cael yr argraff mai dim ond dau berson sy\u2019n fyw ar wyneb daear a bod un ohonyn nhw yn credu a\u2019r llall yn anghredadun. Doniolach byth fyddai canfod fod y ddau yn gredadun ond yn parhau i fynd i gapeli gwahanol! Tra bydd dyn bydd duw? Na, tra bydd Duw bydd dyn. Ac wrth gwrs y plentyn nid yr oedolyn yn Nebo sy\u2019n credu. \u201cYn wir, rwy\u2019n dweud wrthych,\u201d meddai Iesu, \u201cheb gymryd eich troi a dod fel plant, nid ewch fyth i mewn i deyrnas nefoedd.\u201d (Math. 18.3)."}, {"text_idx": "#000004", "text": "Datguddiad mawr John Mark Comer yw mai gelyn mwyaf unrhyw un sy\u2019n ceisio byw bywyd fel disgybl i Grist heddiw yw \u201cprysurdeb\u201d. Yn rhan gyntaf ei lyfr mae\u2019n adrodd am y perlewyg o brysurdeb aeth iddo yn ddyn ifanc yn arwain \u201cmega-church\u201d oedd ar flaen y gad gyda phob math o gyfathrebu cyfoes, gweinidogaethau blaengar heb anghofio ei alwad bwysicaf (ond mwyaf heriol!) yn ceisio magu llond ty\u0302 o blantos bach adref. Daeth i weld ei fod yn syml iawn yn byw bywyd mor brysur nes ei fod yn amhosib byw bywyd mewn rhythm a\u2019r Un nefol. Yr eironi, y gwyddwn ddigon amdani, o fod yn arweinydd Cristnogol ond yn methu byw bywyd llawn yn cario ysbryd Crist. Cystal a\u0302 \u2018mod i\u2019n darllen fy hanes fy hun fan hyn \u2013 er efallai y byddai\u2019n strech i weld Gofalaeth Eglwys Bedyddwyr Arfon fel \u201cmega-church\u201d, ond rydych chi\u2019n deall beth sydd gen i."}, {"text_idx": "#000005", "text": "Yn ail hanner y llyfr mae\u2019n mynd ymlaen i gyflwyno\u2019r antidot sef rhythm o fywyd sy\u2019n counter-cultural i\u2019n bywyd cyfoes prysur a materol ni. Dewis gweithio llai o oriau, dewis darllen nofelau a chanslo ei danysgrifiad Netflix, dewis ail-ddiffinio ei berthynas a thechnoleg a gweld y Saboth fel ffordd o fyw a meddwl ac nid dim ond diwrnod yr wythnos neu dymor bob hyn a hyn o flynyddoedd. Mae llawer o\u2019r hyn mae\u2019n gynnig yn apelio\u2019n fawr i mi, ac yn y tymor yma pan rwy\u2019n gwella o\u2019r \u2018burnout\u2019 a brofais rwy\u2019n credu y gallai\u2019r math yma o agwedd meddwl fod yn batrwm y galla i ei fabwysiadu i\u2019r dyfodol. Yr unig broblem yw bod rhaid i rywun fod mewn safle o fraint gymharol, neu o leiaf mewn swydd lle mae gennych reolaeth lwyr dros eich amser, i fod mewn sefyllfa i fyw bywyd yn y ffordd mae\u2019r llyfr yn awgrymu."}, {"text_idx": "#000006", "text": "Mewn ffordd ryfedd, roedd John Mark Comer yn delfrydu\u2019r math o fywyd a orfodwyd a\u2019r Sio\u0302n a Rowenna yn Llyfr Glas Nebo. Llonyddwch ym myd natur, ymgolli am oriau a thrwyn mewn llyfrau, rhythm y corff yn rhydd o orthrwm amserlen a chloc ac yn tiwnio yn o\u0302l i mewn i anadl naturiol y lloer a\u2019r tymhorau. Rhyfedd sut mae delfryd un person yn felltith i rywun arall. Ond eto, daw Llyfr Glas Nebo i ben (spoiler alert!) wrth i\u2019r goleuadau ddod yn o\u0302l ymlaen. Wel, \u201cgoleuni yw Duw, ac nid oes ynddo ef ddim tywyllwch.\u201d (1 Ioan 1.5.)"}, {"text_idx": "#000007", "text": "Your email address will not be published. Required fields are marked *"}]